Honderde vas in GautengBheki Cele, minister van polisie, en ander polisiehoës was deel van die spesiale operasies. Foto: SAPD Honderde verdagtes is die afgelope paar dae in Gauteng in hegtenis geneem tydens spesiale operasies waarby onder andere Bheki Cele, minister van polisie, en die provinsiale polisiekommissaris betrokke was. Volgens kapt. Mavela Masondo, polisiewoordvoerder, het Cele saam met Faith Mazibuko, LUR vir gemeenskapsveiligheid, lt.genl. Elias Mawela, provinsiale polisiekommissaris, en nog polisiehoës saam met polisiebeamptes op die Ehlanzeni-hostel in Tembisa toegeslaan. Daar is op ŉ ongelisensieerde vuurwapen, gesteelde voertuie, gesteelde motoronderdele en ŉ groot hoeveelheid dagga, wat in ŉ mangat versteek was, beslag gelê. Foto: SAPD Cele het ook verskeie drankafsetpunte besoek om te verseker dat klante en eienaars voldoen aan die regulasies van vlak 1 van die inperking. ŉ Paar drankwinkels wat onwettig bedryf is, is gesluit en daar is op ŉ groot hoeveelheid drank beslag gelê. In Ekurhuleni is daar verskeie padblokkades deur lede van die weermag en die provinsiale verkeerspolisie gehou, asook boetes van meer as R50 000 uitgereik. Meer as 248 verdagtes is in hegtenis geneem vir onder meer bestuur onder die invloed van alkohol, die besit van dwelms, die besit van ongelisensieerde vuurwapens en ammunisie, kaping, bedrog, verkragting, roof en moord. Daar is ook operasies in Pretoria, Johannesburg, Sedibeng en aan die Wes-Rand uitgevoer waartydens meer as 800 gesoekte verdagtes in hegtenis geneem is. Die verdagtes is onder meer gesoek vir misdade soos moord, poging tot moord, verkragting, aanranding en roof. Volgens Masondo is 112 van die 800 verdagtes in hegtenis geneem vir misdade wat met geslagsgeweld verband hou. “Die polisie in Gauteng sal voortgaan met gesamentlike operasies ten einde misdaadvlakke af te bring en te verseker dat daar aan die vlak 1-regulasies voldoen word.” Die verdagtes sal binnekort in die onderskeie landdroshowe verskyn.